**Nota informativă privind procesul de elaborare a Propunerii de Politică Publică „Eficientizarea măsurilor de micşorare a morbidităţii cu incapacitate temporară de muncă”**

Conform indicaţiei Cancelariei de Stat nr. 2503-106 din 18 aprilie 2013, Ministerul Sănătăţii a iniţiat elaborarea propunerii de politică publică „Reducerea poverii certificatelor de concediu medical asupra bugetului public naţional”, conform metodologiei de analiză ex-ante a impactului politicilor publice.

În acest scop de către Ministerul Sănătăţii a fost instituit grupul de lucru interinstituţional, cu implicarea în elaborarea propunerii de politică publică menţionate a unui număr mare de participanţi: Ministerul Muncii, Protecţiei Sociale şi Familiei, Ministerul Economiei, Compania Naţională de Asigurări în Medicină, Universitatea de Stat de Medicină şi Farmacie „N. Testemiţanu”, Ministerul Economiei, Consiliul Naţional pentru Determinarea Dizabilităţii şi Capacităţii de Muncă, Casa Naţională de Asigurări Sociale, Confederaţia Sindicatelor din Republica Moldova, Sindicatul Sănătate, Confederaţia Naţională a Patronatului din Republica Moldova,.

 Tendinţele de majorare a indicatorilor morbidităţii cu incapacitate temporară de muncă, care a influenţat dinamica cheltuielilor la plata indemnizaţiilor pentru incapacitate temporară de muncă, a impus iniţierea elaborării propunerii de politică publică menţionate.

Se impun noi strategii ce ţin de protejarea sănătăţii şi securităţii angajaţilor la locul de muncă, armonizarea legislaţiei cu principiile trasate de OMS şi OIM.

Se cere elaborarea unui nou concept ce reglementează modalitatea de acordare a concediului medical.

Grupul de lucru instituit a parcurs un şir de etape propuse în Ghidul metodologic propus de Cancelaria de Stat: identificarea problemei, stabilirea obiectivelor, identificarea şi analiza opţiunilor. În acest context au fost colectaţi indicatorii necesari analizei din surse primare şi secundare şi a fost studiată experienţa altor ţări. Ulterior a fost colectată informaţia necesară şi s-a efectuat analiza de impact a opţiunilor identificate. Totodată, au fost estimate costurile şi beneficiile, precum şi analiza impactului fiscal, administrativ, economic şi social pentru fiecare dintre opţiunile propuse. În procesul de consultare au fost cooptaţi, de asemenea, alţi specialişti relevanţi, pentru asigurarea unui proces transparent şi participativ.

Materialele analizei ex-ante se expun pe pagina web a Ministerului Sănătăţii la capitolul „Transparenţa decizională” pentru comentarii şi propuneri.

**Ministru Andrei USATÎI**